**ՀԻՄՆԱՎՈՐՈՒՄ**

**«ՊՐՈԲԱՑԻԱՅԻ ՄԱՍԻՆ» ՆՈՐ ՕՐԵՆՔԻ, «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ», «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՏԱՐՈՂԱԿԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔՆԵՐԻ ԸՆԴՈՒՆՄԱՆ**

1. **Ընթացիկ իրավիճակը և իրավական ակտերի ընդունման անհրաժեշտությունը.**

Հայաստանի Հանրապետությունում (այսուհետ նաև՝ ՀՀ) Պրոբացիայի ծառայությունը ստեղծվել է 2016 թվականի մայիսի 17-ին ընդունված «Պրոբացիայի մասին» օրենքի հիման վրա։ Այդ օրենքի ընդունմամբ Պրոբացիայի ծառայությունն իր ուրույն տեղը գտավ հանցագործությունների կանխարգելման և հանցանք կատարած անձանց վերասոցիալականացման նպատակներին հասնելու գործում:

Վերջին ժամանակների հասարակական, քաղաքական և իրավական զարգացումներով դրվեց Հայաստանի Հանրապետությունում քրեական արդարադատության համակարգում հիմնարար բարեփոխումների նոր փուլի սկիզբը: Մասնավորապես՝ հարկ է նշել, որ 2021 թվականի մայիսի 5-ին և հունիսի 30-ին ընդունվեցին ՀՀ քրեական և քրեական դատավարության օրենսգրքերը, որոնց տրամաբանական շարունակությունը եղավ նաև 2022 թվականի հունիսի 15-ին ՀՀ քրեակատարողական նոր օրենսգրքի ընդունումը: Իրականացված փոփոխություններն իրենց արտացոլումը գտան նաև «Պրոբացիայի մասին» գործող օրենքում (այսուհետ նաև՝ Օրենք):

Օրենքի 4-րդ հոդվածը նախանշում է պրոբացիայի նպատակները՝

✓այլընտրանքային խափանման միջոցների կիրառումն ապահովելու միջոցով քրեական վարույթի ընթացքում մեղադրյալի հնարավոր անօրինական վարքագծի կանխման ու դատարանի կողմից նրա վրա դրված պարտականությունների կատարման ապահովմանն ուղղված միջոցառումների իրականացումը,

✓հանցագործության համար մեղավոր ճանաչված անձի նկատմամբ դատական ակտով նշանակված պատժի և հարկադրանքի այլ միջոցների կատարման միջոցով սոցիալական արդարության վերականգնումը, պատժի ենթարկված անձի վերասոցիալականացումը (ըստ էության նաև և դրա արդյունքում՝ հասարակության անվտանգության ապահովումը՝ կրկնահանցագործության կանխարգելման և կրճատման միջոցով), իսկ պրոբացիայի անչափահաս շահառուների նկատմամբ նաև նրա ֆիզիկական և հոգեկան բնականոն զարգացման ապահովումը, նրա դաստիարակումը և այլ անձի բացասական ազդեցությունից պաշտպանությունը,

✓պրոբացիայի շահառուին և տուժողին (տուժողի իրավահաջորդին) հաշտեցնելը,

✓քրեական արդարադատության իրականացման աջակցությունը։

Ինչպես և քրեական նախկին օրենսգիրքը, քրեական նոր օրենսգիրքը որպես պատժի նպատակներ է դիտարկում սոցիալական արդարությունը վերականգնելը, հանցագործությունները կանխելը, սակայն պատժի ենթարկված անձին ուղղելու փոխարեն սահմանում է առավել իրատեսական նպատակ՝ պատժի ենթարկված անձին վերասոցիալականացնելը: Նման փոփոխությունը պայմանավորված է այն հանգամանքով, որ «պատժի ենթարկված անձին ուղղել» հասկացությունը շատ վերացական է և ընդգրկուն, մինչդեռ վերասոցիալականացումն ենթադրում է անձի հետ տարվող այնպիսի աշխատանք, որը վերջինիս թույլ կտա հասարակությունում ադապտացվել, ապրել առանց քրեական օրենքի հետ կոնֆլիկտի:

Անձի վերասոցիալականացման ապահովումն իրականացնելը որպես քրեական օրենսդրության խնդիր հռչակելն առավել կարևոր է դարձնում այս ինստիտուտի կիրառման հետ կապված խնդիրների բարձրացումը։ Այն հատկապես կարևոր է դատարան-Պրոբացիայի ծառայություն համագործակցության տեսանկյունից՝ պայմանավորված մի շարք օբյեկտիվ և սուբյեկտիվ հանգամանքներով։ Այսպես օրինակ՝ երկու ինստիտուտների՝ պատիժը պայմանականորեն չկիրառելու և պատիժը կրելուց պայմանական վաղաժամկետ ազատելու (այսուհետ նաև՝ ՊՎԱ) ինստիտուտների կիրառման ժամանակ հատկապես սուր է կանգնում այն հարցը, թե ինչ պարտականություններ պետք է դրվեն անձի վրա՝ ապահովելու տվյալ անձի հետագա վերասոցիալականացումը հասարակությունում։ Այստեղ ամենամեծ խնդիրը կայանում է նրանում, որ դատարանները չեն տիրապետում այն տեղեկատվությանը, որ կարևոր է նշված հարցի լուծման համար, որը կարող է տրվել պրոբացիայի ծառայության կողմից մինչդատական փուլի զեկույցներում։ Օրինակ՝ ինչ ծրագրեր ունի Պրոբացիայի ծառայությունն անձի վերասոցիալականացման համար, այդ ծրագրերն ինչ մասնագիտական հիմնավորվածություն ունեն այս կամ այն տեսակի հանցանք կատարած անձանց վրա դրական ազդեցություն ունենալու տեսանկյունից՝ հետագայում նոր հանցանք կատարելու հարցի, անձի հասարակական համակեցության կանոնների հետ հաշտ լինելու հարցն ավելի դյուրին դարձնելու տեսանկյունից՝ ամբողջ այդ տեղեկատվությունը պետք է հասանելի լինի դատավորներին։ Այս խնդիրների շրջանակում է տեղավորվում նաև այն հարցը, թե որ մարմինը (օրինակ՝ ոլորտի վերաբերյալ մասբնագիտացված հասարակական կազմակերպությունը կամ հենց ինքը՝ պրոբացիայի ծառայությունը) և ինչ ժամկետներում է ակտիվ այս կամ այն ծրագիրը, որ կարող է առաջարկվել հնարավոր շահառուին։ Կարևոր է նաև վերասոցիալականացման ծրագրերի ընդգրկվածության և անհատականացման հնարավորինս մեծ ծավալների հասցնելու մեխանիզմների ներդրումը՝ պայմանավորված հնարավոր շահառուների տարբեր կարիքներով (հաշմանդամություն ունեցող անձինք, տարբեր կրթական և մասնագիտական մակարդակ ունեցող անձինք, գենդերային առանձնահատկություններ ունեցող անձինք և այլն)։

Ինչպես տեսնում ենք օրենսդիրը որպես պատժի նպատակ նշել է անձի «վերասոցիալականացումը», և ոչ թե «անձի ուղղվելը»։ Այն, նպատակին համահունչ առաջարկությունները հանգում են հետևյալին.

Պարտադիր և կամընտիր վերասոցիալականացման ծրագրերի մշակում, որոնք հաշվի կառնեն պրոբացիայի շահառուների բազմաթիվ կարիքները և ռիսկերը և կապահովեն ծրագրերի առկա շրջանակի մասին դատավորների պատշաճ իրազեկվածությունը։ Այն հնարավորություն կտա դատարաններին տեղյակ լինելու Պրոբացիայի ծառայության կողմից «ապահովվող» վերասոցիալականացման ծրագրերի մասին և թիրախային արգելքներ և պարտականություններ դնելու դատապարտյալի վրա:

Քայլեր ձեռնարկել վերասոցիալականացման աշխատանքները ազատազրկման վաղ փուլից սկսելու ուղղությամբ՝ ապահովելով ՔԿՀ-ների, պրոբացիայի ծառայության և համայնքային մարմինների արդյունավետ համագործակցությունը: Քրեակատարողական ծառայությունը պետք է մշակի պատիժը կրելու հատուկ ծրագիր՝ պատշաճ կերպով հաշվի առնելով ազատազրկված անձանց կարիքները և ռիսկերի գնահատման արդյունքները։ Այդ ծրագիրը պետք է անդրադառնա տարբեր ստատիկ և դինամիկ գործոններին, որոնք կարող են նպաստել կրկնահանցագործության ռիսկի նվազեցմանը և հասարակության մեջ անձի վերաինտեգրմանը: Յուրաքանչյուր ազատազրկված անձի հետ աստիճանաբար ներգրավվածությամբ Պրոբացիայի ծառայության կողմից իրականցվելիք այս ծրագիրը պետք է ապահովի միջամտությունների շարունակականությունը։

Այլընտրանքային խափանման միջոցները, որոնց կատարումը դրված է Պրոբացիայի ծառայության վրա, ըստ էության, տնային կալանքը և վարչական հսկողությունն են, որոնց կատարման ընթացքում առաջացող խնդիրները անմիջականորեն առնչվում են քրեական դատավարության օրենսդրության և պրոբացիայի վերաբերյալ օրենսդրության կարգավորումներին: Օրենքի և դրա կիրառության գրեթե մեկ տարվա պրակտիկայի ուսումնասիրությունը ցույց է տալիս, որ ամրագրված իրավակարգավորումներում առկա են բացեր և նույնիսկ անհամապատասխանություններ: Մասնավորապես, ի տարբերություն ՀՀ քրեական դատավարության օրենսգրքի, Օրենքը տարբերվող կարգավորումներ է պարունակում նշված այլընտրանքային խափանման միջոցների կիրառման ապահովմանն ուղղված գործողությունների սկսելու հարցերի մասով։ Այսպես՝ «Պրոբացիայի մասին» գործող օրենքը պրոբացիայի ծառայողների գործողությունների սկիզբը հնարավոր է համարում առավելագույնը երեք աշխատանքային օրվա ընթացքում, որն ուղղակիորեն հակադրվում է խափանման միջոցների՝ հատկապես այնպիսի խափանման միջոցի, ինչպիսին է տնային կալանքը (որն ի դեպ առավել մոտ է կալանքին և իր խստության ու անձի իրավունքների ու ազատությունների սահմանափակման առումով առավել ինտենսիվն է կալանքից հետո և ի համեմատ մյուս խափանման միջոցների) քրեադատավարական պատկերացումներին ու կարգավորումներին։ «Պրոբացիայի մասին» նոր օրենքի նախագծով տնային կալանք և վարչական հսկողություն խափանման միջոցների արդյունավետ կիրառումն ապահովելու համար կատարված փոփոխությունը սահմանում է, որ պրոբացիայի ծառայողն այս խափանման միջոցների կիրառումն ապահովելու հետ կապված իր գործառույթները պետք է իրականացնի դատարանի որոշումը ստանալուց հետո անհապաղ:

Վարչական հսկողության պարագայում իրենից բավականին լուրջ խնդիր է ներկայացնում դատարանի կողմից վերը նշված սահմանափակումների նկատմամբ հսկողության իրականացումը՝ Պրոբացիայի ծառայության ներկա կարգավիճակի, մարդկային և այլ նյութական ռեսուրսների սակավության պայմաններում, ինչպես նաև Ոստիկանության կամ այլ պետական մարմինների հետ համագործակցության ոչ միանշանակ կարգավորումների հետևանքով պայմանավորված։

Առաջարկվող իրավակարգավորումներով այլընտրանքային խափանման միջոցների կատարումն իրականացվելու է էլեկտրոնային հսկողությամբ, եթե Վարույթի հիմքում նախատեսված են լինելու էլեկտրոնային հսկողության միջոցով հսկման ենթակա սահմանափակումներ կամ պարտականություններ:

«Պրոբացիայի մասին», նոր օրենքի նախագծի, ինչպես նաև «Հայաստանի Հանրապետության քրեական դատավարության օրենսգրքում փոփոխություն կատարելու մասին», «Հայաստանի Հանրապետության քրեակատարողական օրենսգրքում փոփոխություններ և լրացումներ կատարելու մասին» օրենքների նախագծերի ընդունման անհրաժեշտությունը պայմանավորված է քրեական արդարադատության ոլորտում 2021-2022 թվականերին ՀՀ-ում ծավալուն բարեփոխումների իրականացմամբ: Բարեփոխման արդյունքում ընդունված Քրեական դատավարության օրենսգիրքը ապահովում է քրեական վարույթի ընթացքում հանրային և մասնավոր շահերի հավասարակշռված պաշտպանություն, մասնավորապես, օրենսգիրքը սահմանում է վարույթին մասնակցող անձանց իրավունքների և օրինական շահերի պաշտպանության ավելի բարձր երաշխիքներ և ընդլայնում է կալանավորման այլընտրանքները՝ դրանով իսկ ընդլայնելով նաև Պրոբացիայի ծառայության գործառույթները:

Քրեական օրենսգրքի կարգավորումները կոչված են լրացնել ՀՀ քրեական նախկին օրենսգրքում եղած բացերը, վերացնել թերությունները, ներմուծել արտասահմանյան լավագույն փորձն այնպես, որ կիրառելի լինի ՀՀ-ում, բարձրացնել քրեական արդարադատության արդյունավետությունը, երաշխավորել մարդու իրավունքների պաշտպանությունն ու ՀՀ ստանձնած միջազգային պարտավորությունների կատարումը:

ՀՀ քրեակատարողական օրենսգրքի ընդունմամբ ամբողջացվեցին քրեական արդարադատության արմատային փոփոխությունները՝ ամրագրվեց պատիժների կատարման նոր համակարգը, որը հնարավորություն պիտի տար ապահովելու քրեական արդարադատության ոլորտում կիրառվող հարկադրանքի միջոցների պատշաճ կիրառությունը։

Արդյունքում փոփոխությունները վերաբերել են, ինչպես նոր պատիժների տեսակների ավելացմանն, այնպես էլ գոյություն ունեցող պատիժների տեսակների զարգացմանը, ինչպես նաև պատիժը պայմանականորեն չկիրառելու, պատժից ազատելու, այդ թվում նաև պատժից պայմանական վաղաժամկետ ազատելու հետ կապված հարաբերությունների կարգավորման նոր մոդելներին, որն էլ իր հերթին փոփոխություններ է ենթադրել Պրոբացիայի ծառայության գործառույթների ինչպես իրավական կարգավորումներին, այնպես էլ կիրառական պրակտիկային։

Այս առումով ոլորտային բարեփոխումների շարքում կարևորվում է նաև Ազգային ժողովի կողմից 2023 թվականի դեկտեմբերի 22-ին «Պրոբացիայի ծառայության մասին» օրենքի ընդունումը, որի համաձայն Պրոբացիայի ծառայությունը սահմանվել է որպես պետական ծառայության առանձին տեսակ, իսկ աշխատակիցները ձեռք են բերել հանրային ծառայողի կարգավիճակ։ Վերոնշյալ նախագծերով առաջարկվող փոփոխությունները պայմանավորված են նաև Պետական ծառայության առանձին տեսակով:

**2. Առաջարկվող կարգավորման բնույթը**

«Պրոբացիայի մասին» նոր օրենքի նախագիծը, «Հայաստանի Հանրապետության քրեական դատավարության օրենսգրքում փոփոխություն կատարելու մասին», «Հայաստանի Հանրապետության քրեակատարողական օրենսգրքում փոփոխություններ և լրացումներ կատարելու մասին» օրենքների նախագծերը մշակվել են ներկայիս իրավակարգավորումներում առկա բացերն ու անհամապատասխանությունները հաղթահարելու և կիրառական պրակտիկան լավարկելու նպատակով։

**2.1. «Պրոբացիայի մասին» նոր օրենքի նախագիծը.**

«Պրոբացիայի մասին» նոր օրենքի նախագծով (այսուհետ` Նախագիծ)՝

1. վերանայվել է պրոբացիայի կարգավորման առարկան: Քրեակատարողական օրենսգրքում տեղ գտած այն դրույթները, որոնք վերաբերում են պրոբացիայի գործառույթին ամրագրվել են Նախագծում,
2. Վերանայվել և ընդլայնվել են Օրենքում ամրագրված հիմնական հասկացությունները,
3. ամրագրվել են այնպիսի ինստիտուտնոր, ինչպիսին են հսկողական վարույթը և հսկողական վարույթ հարուցելը՝ որպես պրոբացիոն գործառույթի ընթացք և վերջնարդյունք,
4. Վերանայվել է օրենքի կառուցվածքը՝ սահմանելով ընդհանուր և հատուկ նորմեր, որոնք պետք է գործեն մեկ միասնականության մեջ,
5. Ամրագրվել են պրոբացիայի ծառայության պաշտոնատար անձանց գործողությունների, անգործության կամ ընդունած որոշումների բողոքարկման կարգը և ժամկետները,
6. Վերանայվել են այլընտրանքային խափանման միջոցների կիրառման, ազատությունից զրկելու հետ չկապված պատժիների կատարման կարգը, պայմանները և ժամկետները,
7. Ամրագրվել է պրոբացիայի շահառուների սոցիալական վերաինտեգրմանն ուղղված ծրագրեր մշակելու, փորձարկելու (սկզբնական շրջանում) և իրականացելու անհատականացման սկզբունքը:

Օրենքների ընդունման հիմքում դրված են`

* Եվրոպայի Խորհրդի անդամ պետություններին ուղղված՝ Նախարարների կոմիտեի CM/Rec(2010)1 «Պրոբացիայի մասին Եվրոպայի խորհրդի կանոնների վերաբերյալ» հանձնարարականը,
* Եվրոպայի խորհրդի անդամ պետություններին ուղղված՝ Նախարարների կոմիտեի CM/Rec(2014)4 «Էլեկտրոնային մոնիթորինգի վերաբերյալ» հանձնարարականը,
* Եվրոպայի խորհրդի անդամ պետություններին ուղղված՝ Նախարարների կոմիտեի CM/Rec(2018)8 «Քրեական գործերով վերականգնողական արդարադատության վերաբերյալ» հանձնարարականը
* «Այլընտրանքային պատիժների եւ միջոցների մասին եվրոպական կանոնների վերաբերյալ» թիվ R (92) 16 հանձնարարականը,
* «Այլընտրանքային պատիժների եւ միջոցների մասին եվրոպական կանոնների իրականացումը բարելավելու վերաբերյալ» Rec(2000)22 հանձնարարականը,
* «Պայմանական ազատման (պատիժը կրելուց պայմանական վաղաժամկետ ազատման) վերաբերյալ» Rec(2003)22 հանձնարարականը,
* «Եվրոպական բանտային կանոնների վերաբերյալ» Rec(2006)2 հանձնարարականը,
* Միավորված ազգերի կազմակերպության «Ազատությունից զրկելու հետ չկապված պատժամիջոցների վերաբերյալ նվազագույն կանոնները» կամ, ինչպես ընդունված է կոչել` Տոկիոյի Կանոնները:

Ներկայումս գրեթե բոլոր եվրոպական երկրներում պրոբացիայի ծառայության վերաբերյալ օրենսդրական դրույթները նախատեսված են կա՛մ քրեական օրենսդրությամբ (Բելգիա, Էստոնիա, Չեխիա, Ֆրանսիա, Հունգարիա, Լատվիա, Մոլդովա, Հոլանդիա, Նորվեգիա, Շվեդիա, Շվեյցարիա, Ռումինիա), կա՛մ առանձին իրավական ակտերով (Իռլանդիա, Մեծ Բրիտանիա): Կան երկրներ, որտեղ քրեական արդարադատության համակարգում պրոբացիայի ծառայության դերը նախատեսված է քրեական դատավարության օրենսգրքով: Այս առումով, Հայաստանի Հանրապետության քրեական դատավարության և Հայաստանի Հանրապետության քրեակատարողական օրենսգրքերով նախատեսվում են համապատասխան փոփոխություններ և լրացումներ:

**3. Նախագծի մշակման գործընթացում ներգրավված ինստիտուտները**

Նախագծերի փաթեթը մշակվել է Հայաստանի Հանրապետության արդարադատության նախարարության կողմից:

**4. Ակնկալվող արդյունքը**

«Պրոբացիայի մասին» նոր օրենքի նախագծի, «Հայաստանի Հանրապետության քրեական դատավարության օրենսգրքում փոփոխություն կատարելու մասին», «Հայաստանի Հանրապետության քրեակատարողական օրենսգրքում փոփոխություններ և լրացումներ կատարելու մասին» օրենքների նախագծերի ընդունմամբ հնարավոր կլինի հաղթահարելու իրավակարգավորումներում առկա բացերն ու անհամապատասխանությունները, ինչպես նաև կնպաստի կիրառական պրակտիկայի լավարկմանը:

 **5. Նախագծերի ընդունման կապակցությամբ այլ իրավական ակտերի ընդունման անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.**

Նախագծերի ընդունման կապակցությամբ Հայաստանի Հանրապետության պետական բյուջեում ծախսերի և եկամուտների ավելացումներ կամ նվազեցումներ չեն նախատեսվում:

**6. Ռազմավարական փաստաթղթերի հետ նախագծի կապի մասին.**

Նախագիծը չի բխում համապատասխան ռազմավարական փաստաթղթերից: